กิตติกรรมประกาศ

ในปัจจุบันการจัดสวัสดิการชุมชนสำหรับกลุ่มเป้าหมายต่าง ๆ ไม่ว่าจะเป็นเด็กและเยาวชนผู้สูงอายุ ผู้พิการ ผู้ติดเชื้อเอดส์ และ กลุ่มผู้ด้อยโอกาสต่างๆ  มีการจัดกันหลากหลายรูปแบบและหลายองค์กรทั้งภาครัฐ  องค์กรภาคธุรกิจและองค์กรภาคเอกชน  หากแต่ความคุ้นเคยที่ได้รับทราบในการจัดสวัสดิการชุมชนมักจะเป็นการจัดโดยองค์กรของภาครัฐ ไม่ว่าจะเป็นกระทรวงการพัฒนาสังคมและความมั่นคงของมนุษย์  กระทรวงศึกษาธิการ  กระทรวงมหาดไทย  และกระทรวงวัฒนธรรม เป็นต้น  แต่ยังมีอีกหลายองค์กรในส่วนขององค์กรภาคธุรกิจและองค์กรภาคเอกชน  ที่ได้มีการจัดสวัสดิการชุมชนสำหรับกลุ่มเป้าหมายต่างๆ ด้วยเหตุนี้จึงเป็นแรงจูงใจให้ผู้ศึกษาได้ทำการศึกษาการดำเนินงานขององค์กรภาคธุรกิจและภาคเอกชนในการสนับสนุนการจัด สวัสดิการชุมชน  ผู้ศึกษาได้ทำการศึกษาครอบคลุมทั้ง 4 ภูมิภาคของประเทศไทย  ซึ่งประกอบด้วยภาคเหนือทำการศึกษาที่จังหวัดเชียงใหม่  ภาคตะวันออกเฉียงเหนือที่จังหวัดขอนแก่น ภาคกลางที่จังหวัดกาญจนบุรีและภาคใต้ที่จังหวัดกระบี่  การศึกษาในครั้งนี้ประสบผลสำเร็จลงได้ด้วยดี ต้องขอขอบคุณผู้ช่วยศาสตราจารย์ ดร.ธนพรรณ  ธานี  คณะมนุษยศาสตร์และสังคมศาสตร์  มหาวิทยาลัยขอนแก่น  ดร.วีรศักด์  ปรกติ คณะเกษตรศาสตร์  มหาวิทยาลัยเชียงใหม่  คุณสิริรัตน์  ล้อถิรธร  ปลัดเทศบาลตำบลหนองขาว  อำเภอท่าม่วง  จังหวัดกาญจนบุรี และคุณศิริพรรณ  ภูเก้าล้วน  กรรมการผู้จัดการใหญ่บริษัทศรีผ่องพาณิชย์จำกัด จังหวัดกระบี่  ที่ได้มีส่วนร่วมในการศึกษาในพื้นที่ทั้ง  4  ภูมิภาคดังกล่าว  ขอบคุณบุคลากรขององค์กรภาคธุรกิจและองค์กรภาคเอกชน  ซึ่งเป็นองค์กรที่ใช้ในการศึกษาครั้งนี้และที่สำคัญขอขอบคุณผู้บังคับบัญชาทั้ง 2 ท่าน คือ คุณสุวินัย  วัตตธรรม  ผู้อำนวยการสำนักมาตรฐานการพัฒนาสังคมและความมั่นคงของมนุษย์   และคุณรัลนา  มณีประเสริฐ  ผู้อำนวยการกลุ่มการวิจัยและพัฒนา ที่ให้การสนับสนุน กำลังใจ  และคำแนะนำที่เป็นประโยชน์ จนทำให้การศึกษาครั้งนี้ประสบผลสำเร็จและมีความสมบูรณ์มากยิ่งขึ้น  จึงขอขอบคุณไว้ ณ โอกาสนี้
อมรรัตน์  จีระปัญญา
กันยายน  2551
บทสรุปสำหรับผู้บริหาร

การศึกษาการดำเนินงานขององค์กรภาคธุรกิจและองค์กรภาคเอกชนในการสนับสนุนสวัสดิการชุมชน  มีวัตถุประสงค์เพื่อศึกษา  1)  สภาพการดำเนินงานขององค์กรภาคธุรกิจและองค์กรภาคเอกชนในการสนับสนุนสวัสดิการชุมชน  2)  สภาพปัญหาการดำเนินงานขององค์กรภาคธุรกิจและองค์กรภาคเอกชนในการสนับสนุนสวัสดิการชุมชน และ  3)  แนวทางการพัฒนาการดำเนินงานขององค์กรภาคธุรกิจและองค์กรภาคเอกชนในการสนับสนุนสวัสดิการชุมชน

การศึกษาการดำเนินงานขององค์กรภาคธุรกิจและองค์กรภาคเอกชน  ในการสนับสนุนสวัสดิการชุมชน  ได้กำหนดพื้นที่การศึกษาครอบคลุม 4 ภูมิภาค โดยการเลือกพื้นที่แบบเจาะจงดังนี้  
1  ภาคเหนือ  ทำการศึกษากับองค์กรภาคธุรกิจและองค์กรภาคเอกชนในการสนับสนุนสวัสดิการชุมชน  ที่จังหวัดเชียงใหม่ ซึ่งองค์กรที่ทำการศึกษาได้แก่  โรงเรียนวัดบ้านขุนเตรียมพุทธศาสตร์ โรงเรียนเพื่อชีวิตเชียงใหม่   และบ้านร่มไม้ชายคาเชียงใหม่  
2. ภาคตะวันออกเฉียงเหนือ  ทำการศึกษากับองค์กรภาคธุรกิจและองค์กรภาคเอกชนในการสนับสนุนสวัสดิการชุมชน ที่จังหวัดขอนแก่น ซึ่งองค์กรที่ทำการศึกษาได้แก่  มูลนิธิเพื่อเด็กในชนบท  โรงเรียนการศึกษาพิเศษมารีย์นิรมล   บ้านพักคนชรานักบุญโยเซฟ    มูลนิธิพัฒนาเครือข่ายเอดส์ภาคตะวันออกเฉียงเหนือ  และมูลนิธิธรรมิกชนเพื่อคนตาบอด
3  ภาคกลาง  ทำการศึกษากับองค์กรภาคธุรกิจและองค์กรภาคเอกชนในการสนับสนุนสวัสดิการชุมชน ที่จังหวัดกาญจนบุรี  ซึ่งองค์กรที่ทำการศึกษาได้แก่ มูลนิธิหมู่บ้านเด็ก   ศูนย์การศึกษาตามอัธยาศัยธรรมานุรักษ์  บ้านอุดมสุข   บ้านพักโสธรชัย   มูลนิธิเข้าถึงเอดส์   และเครือข่ายผู้ติดเชื้อเอดส์  จังหวัดกาญจนบุรี
4  ภาคใต้  ทำการศึกษากับองค์กรภาคธุรกิจและองค์กรภาคเอกชนในการสนับสนุนสวัสดิการชุมชน ที่จังหวัดกระบี่  ซึ่งองค์กรที่ทำการศึกษาได้แก่  มูลนิธินายศรีผ่อง-นางกี่  ภูเก้าล้วน

รูปแบบการศึกษาครั้งนี้เป็นการศึกษาเชิงคุณภาพ  ทำการสัมภาษณ์แบบเจาะลึกกับกลุ่ม  เป้าหมายต่างๆ โดยได้แบ่งทีมศึกษาในพื้นที่ออกเป็น  4 ทีม ดังนี้
1  การศึกษาที่จังหวัดเชียงใหม่มีทีมศึกษาคือ  ดร.วีรศักดิ์  ปรกติ  คณะเกษตรศาสตร์มหาวิทยาลัยเชียงใหม่
2  การศึกษาที่จังหวัดขอนแก่น  มีทีมศึกษาคือ  ผศ.ดร.ธนพรรณ  ธานี  คณะมนุษยศาสตร์และสังคมศาสตร์  มหาวิทยาลัยขอนแก่น
3  การศึกษาที่จังหวัดกาญจนบุรี  มีทีมศึกษาคือ  นางสาวสิริรัตน์  ล้อถิรธร  ปลัดเทศบาลตำบลหนองขาว  อำเภอท่าม่วง  จังหวัดกาญจนบุรี
4  การศึกษาที่จังหวัดกระบี่  ผู้วิจัยได้ดำเนินการเก็บรวบรวมข้อมูลการศึกษาด้วยตนเอง
กลุ่มเป้าหมายที่ใช้ในการศึกษาในพื้นที่ทั้ง 4 ภูมิภาคประกอบด้วย

1  กลุ่มเป้าหมายที่ใช้ในการศึกษาในภาคเหนือประกอบด้วย  เจ้าของ ประธาน  กรรมการ  เจ้าหน้าที่ขององค์กร  และผู้รับบริการ

2  กลุ่มเป้าหมายที่ใช้ในการศึกษาในภาคตะวันออกเฉียงเหนือ  ประกอบด้วย  เจ้าของ  ประธาน  กรรมการ  และเจ้าหน้าที่ขององค์กร และผู้รับบริการ

3  กลุ่มเป้าหมายที่ใช้ในการศึกษาในภาคกลาง ประกอบด้วย  เจ้าของ  ประธาน  กรรมการ  และเจ้าหน้าที่ขององค์กร  และผู้รับบริการ

4  กลุ่มเป้าหมายที่ใช้ในการศึกษาในภาคใต้  ประกอบด้วย  เจ้าของ  ประธาน  กรรมการ  และเจ้าหน้าที่ขององค์กร  และผู้รับบริการ

การศึกษาในครั้งนี้ใช้แบบสัมภาษณ์กึ่งโครงสร้างของคำถาม  เป็นเครื่องมือที่ใช้ในการสัมภาษณ์แบบเจาะลึก  ได้ประเด็นต่างๆ ดังนี้  ความเป็นมาขององค์กรภาคธุรกิจและองค์กรภาคเอกชน  ในการสนับสนุนสวัสดิการชุมชน สภาพการดำเนินงานขององค์กรภาคธุรกิจและองค์กรภาคเอกชน  ในการสนับสนุนสวัสดิการชุมชน   สภาพปัญหาการดำเนินงานขององค์กรภาคธุรกิจและองค์กรภาคเอกชน ในการสนับสนุนสวัสดิการชุมชน และแนวทางการพัฒนาการดำเนินงานขององค์กรภาคธุรกิจและองค์กรภาคเอกชน  ในการสนับสนุนสวัสดิการชุมชน

การเก็บรวบรวมข้อมูล  ทำการเก็บรวบรวมข้อมูล  ระหว่างเดือนมิถุนายน – กรกฎาคม  2551  โดยแบ่งทีมศึกษาในพื้นที่ออกเป็น  4  ทีม เพื่อเก็บรวบรวมข้อมูลแล้วนำข้อมูล  จากทั้ง 4  ทีมมาวิเคราะห์และสังเคราะห์เนื้อหาแล้วสรุปเป็นภาพรวม

การวิเคราะห์ข้อมูล  เป็นการวิเคราะห์เนื้อหาที่ได้จากการสัมภาษณ์แบบเจาะลึก จากองค์กรภาคธุรกิจและองค์กรภาคเอกชนใน 4 ภูมิภาค  โดยการอธิบายและสรุปผลการศึกษาในเชิงพรรณนา  ตามวัตถุประสงค์ที่ตั้งไว้
ผลการศึกษา สรุปได้ดังนี้


1. สภาพการดำเนินงานขององค์กรภาคเอกชนและองค์กรภาคเอกชนในการสนับสนุนสวัสดิการชุมชน พบว่า

1.1 การสนับสนุนสวัสดิการชุมชนสำหรับเด็กและเยาวชน พบว่า โรงเรียนบ้าน
ขุนเตรียมพุทธศาสตร์ ให้บริการด้านปัจจัยสี่และการศึกษาแก่เด็กที่ขาดโอกาสโดยให้บรรพชาเป็นสามเณร โรงเรียนเพื่อชีวิตเชียงใหม่และบ้านร่มไม้ชายคาเชียงใหม่ ให้การสนับสนุนอาหารและการศึกษา  สำหรับมูลนิธิเพื่อเด็กในชนบท จัดให้มีครูพัฒนาเด็กเล็ก  สถานสงเคราะห์เด็กหญิง พัฒนาอาชีพแก่เด็กและชุมชน การจัดทุนการศึกษา และจัดให้มีพ่อแม่อุปถัมภ์  ส่วนมูลนิธิหมู่บ้านเด็ก จัดกิจกรรมสำหรับเด็กกำพร้า เด็กยากจน เด็กเร่ร่อน ซึ่งกิจกรรมที่จัด ได้แก่ การศึกษา การฝึกอาชีพ ในด้านของศูนย์การศึกษาตามอัธยาศัยธรรมานุรักษ์ มีการจัดการศึกษาทั้งในและนอกระบบโรงเรียนการศึกษาตามอัธยาศัย รวมทั้งศึกษาธรรมะจากธรรมชาติ  และ มูลนิธินายศรีผ่อง-นางกี่  ภูเก้าล้วน สนับสนุนทุนการศึกษาแก่เด็กที่ได้รับผลกระทบจากคลื่นยักษ์สึนามิ จัดกิจกรรมค่ายพักแรม ฝึกอบรมวิชาชีพ ศิลปวัฒนธรรม และกีฬา
1.2 การสนับสนุนสวัสดิการชุมชนสำหรับผู้สูงอายุ พบว่า บ้านพักคนชราเซนโยเซฟ มีการจัดกิจกรรมด้านการส่งเสริมสุขภาพด้านนันทนาการ ด้านการส่งเสริมอาชีพ และด้านการบริการสังคม สำหรับบ้านอุดมสุขและบ้านโสธรชัย มีสภาพการดำเนินงานที่คล้ายคลึงกัน คือ การรับดูแลผู้สูงอายุ ผู้ป่วยจิตเวช และอัมพาต โดยมีการดูแลรักษาเหมือนกับสถานพยาบาลทั่วไป แต่มีการจัดสวัสดิการชุมชนที่แฝงไว้ภายใต้ธุรกิจที่แสวงผลกำไร เช่น การดูแลเหมือนคนภายในครอบครัว 
การจัดกิจกรรมนันทนาการ ฟังเทศน์ฟังธรรม ทัศนาจร และการร่วมกิจกรรมวันสำคัญตามประเพณี เป็นต้น
1.3 การสนับสนุนสวัสดิการชุมชนสำหรับผู้ติดเชื้อเอดส์ พบว่า มูลนิธิพัฒนาเครือข่ายเอดส์ภาคตะวันออกเฉียงเหนือ มีการจัดสวัสดิการชุมชนโดยการทำงานร่วมกับชุมชน และ
ผู้ติดเชื้อเอชไอวี / เอดส์ ในการเข้าถึงยาและการดูแลรักษา ส่วนมูลนิธิเข้าถึงเอดส์ มีการจัดกิจกรรมสำหรับผู้ติดเชื้อเอชไอวี / เอดส์ การบริการคลินิกสุขภาพ การอบรมผู้ปฏิบัติงานด้านเอดส์ การจัดวิทยุชุมชน ในขณะที่เครือข่ายผู้ติดเชื้อเอดส์จังหวัดกาญจนบุรี มีการจัดกิจกรรมโดยพัฒนาระบบการให้บริการร่วมกับโรงพยาบาลต่าง ๆ การพัฒนากลุ่มให้บริการเด็กให้สามารถดูแลเด็กได้อย่าง
มีประสิทธิภาพ พัฒนาให้โรงพยาบาลชุมชนสามารถดูแลเด็กที่ติดเชื้อและส่งต่อกับโรงพยาบาลจังหวัดได้ พัฒนาการทำงานที่สามารถดูแลสุขภาพหลักการใช้ยาต้าน และพัฒนาการทำงานเกี่ยวกับความหลากหลายทางเพศ
1.4 การสนับสนุนสวัสดิการชุมชนสำหรับคนพิการ พบว่า โรงเรียนการศึกษาเด็กพิเศษมารีย์นิรมล มีการจัดกิจกรรมการเรียนการสอนตามแผนการจัดประสบการณ์ของกระทรวงศึกษาธิการ ส่วนมูลนิธิธรรมิกชนเพื่อคนตาบอด มีการจัดกิจกรรมป้องกันความพิการ
ทางสายตา ส่งเสริมการจัดการศึกษาให้โรงเรียนคนตาบอด ฟื้นฟูและพัฒนาสมรรถภาพคนตาบอด 
ผู้พิการซ้ำซ้อน


2. สภาพปัญหาการดำเนินงานขององค์กรภาคธุรกิจและองค์กรภาคเอกชนในการสนับสนุนสวัสดิการชุมชน พบว่า 

2.1 การสนับสนุนสวัสดิการชุมชนสำหรับเด็กและเยาวชน พบว่า มีปัญหาคล้ายกันทั้ง โรงเรียนบ้านขุนเตรียมพุทธศาสตร์  โรงเรียนเพื่อชีวิตเชียงใหม่และบ้านร่มไม้ชายคาเชียงใหม่  มูลนิธิเพื่อเด็กในชนบท  มูลนิธิหมู่บ้านเด็ก และศูนย์การศึกษาตามอัธยาศัยธรรมานุรักษ์ 
คือ งบประมาณและบุคลากรไม่เพียงพอ ส่วนมูลนิธินายศรีผ่อง-นางกี่  ภูเก้าล้วน พบว่า มีปัญหาเรื่องเด็กได้รับทุนการศึกษาจากภาครัฐไม่ทั่วถึง และปัญหาด้านสภาพจิตใจของผู้ประสบภัย

2.2 การสนับสนุนสวัสดิการชุมชนสำหรับผู้สูงอายุ พบว่า บ้านพักคนชราเซนโยเซฟ มีปัญหาเกี่ยวกับเจ้าหน้าที่ไม่เพียงพอ และปัญหาการจัดกิจกรรมส่งเสริมสุขภาพอนามัย
ไม่หลากหลาย สำหรับบ้านอุดมสุขและบ้านโสธรชัย มีปัญหาเกี่ยวกับเจ้าหน้าที่ที่มีความรู้ด้านการดูแลผู้สูงอายุ จิดเวช  อัมพฤกษ์ไม่เพียงพอและอยู่ทำงานไม่ต่อเนื่อง

2.3 การสนับสนุนสวัสดิการชุมชนสำหรับผู้ติดเชื้อเอดส์ พบว่า มูลนิธิพัฒนาเครือข่ายเอดส์ภาคตะวันออกเฉียงเหนือ มีปัญหาการขาดแหล่งงบประมาณที่สนับสนุนอย่างต่อเนื่อง ส่วนสภาพปัญหาของเครือข่ายผู้ติดเชื้อเอดส์ในจังหวัดกาญจนบุรี คือ งบสนับสนุนมีน้อย บุคลากรไม่เพียงพอ ขาดการมีส่วนร่วมของหน่วยงานต่าง ๆ ทำให้ผู้ติดเชื้อเข้าไม่ถึงสิทธิประโยชน์
ที่ควรได้รับ

2.4 การสนับสนุนสวัสดิการชุมชนสำหรับคนพิการ พบว่า โรงเรียนการศึกษาพิเศษมารีย์นิรมล มีปัญหาเกี่ยวกับงบประมาณไม่คงที่ การเจ็บป่วยของเด็กเป็นอุปสรรคต่อพัฒนาการของเด็ก ในขณะที่มูลนิธิธรรมิกชนเพื่อคนตาบอดได้สะท้อนปัญหาว่า ขาดการยอมรับในความแตกต่างของเด็ก และขาดสื่อสิ่งอำนวยความสะดวกในการเรียน


3. แนวทางการพัฒนาการดำเนินงานขององค์กรภาคธุรกิจและองค์กรภาคเอกชนในการสนับสนุนสวัสดิการชุมชน พบว่า

3.1 การสนับสนุนสวัสดิการชุมชนสำหรับเด็กและเยาวชน พบว่า โรงเรียนบ้านขุนเตรียมพุทธศาสตร์ โรงเรียนเพื่อชีวิตเชียงใหม่และบ้านร่มไม้ชายคาเชียงใหม่  มูลนิธิเพื่อเด็กในชนบท  มูลนิธิหมู่บ้านเด็ก  ศูนย์การศึกษาตามอัธยาศัยธรรมานุรักษ์  และมูลนิธินายศรีผ่อง-นางกี่  ภูเก้าล้วน ต้องการหาแหล่งเงินทุนสนับสนุนจากทั้งภาครัฐและภาคเอกชน รวมทั้งการสร้างเครือข่าย เพื่อการบริการที่ทั่วถึง และเกิดประโยชน์สูงสุดกับสมาชิก

3.2 การสนับสนุนสวัสดิการชุมชนสำหรับผู้สูงอายุ พบว่า บ้านพักคนชราเซนโยเซฟ ต้องการให้มีการจัดกิจกรรมที่คลายเครียดและต้องการให้สังคมทุกภาคส่วนให้ความสำคัญต่อผู้สูงอายุ สำหรับบ้านอุดมสุขและบ้านโสธรชัย ได้ให้ข้อเสนอแนวทางว่า ควรมีการอบรมผู้ดูแลผู้สูงอายุ มีการผลิตแพทย์ทางด้านจิตเวชมากขึ้น

3.3 การสนับสนุนสวัสดิการชุมชนสำหรับผู้ติดเชื้อเอดส์ พบว่า มูลนิธิพัฒนาเครือข่ายเอดส์ภาคตะวันออกเฉียงเหนือ และเครือข่ายผู้ติดเชื้อเอดส์ในจังหวัดกาญจนบุรี เสนอแนวทางการพัฒนาว่า ควรมีการหาวิธีที่จะสร้างความเข้าใจทั้งกับครอบครัว ชุมชน สังคม ในการที่จะให้ผู้ติดเชื้อสามารถที่จะอยู่ในสังคมได้ และองค์กรปกครองส่วนท้องถิ่นควรเข้ามามีบทบาทในการดำเนินการช่วยเหลือผู้ติดเชื้อด้วย

3.4 การสนับสนุนสวัสดิการชุมชนสำหรับคนพิการ พบว่า โรงเรียนการศึกษาพิเศษมารีย์นิรมล ได้เสนอแนวทางว่า ควรนำแนวคิดเศรษฐกิจพอเพียงมาใช้ ควรมีการประชาสัมพันธ์ให้มีผู้มาบริจาคและเน้นให้เด็กสามารถพัฒนาตนเองได้ ในขณะที่มูลนิธิธรรมิกชนเพื่อคนตาบอด ได้เสนอแนวทางการพัฒนาว่า ควรมีการพัฒนาเด็กให้มีความพร้อมมากกว่าเดิม โดยกำหนดมาตรฐานครูที่ดูแลคนตาบอดโดยเฉพาะ


ข้อเสนอแนะ
1. การจัดสวัสดิการชุมชน โดยภาพรวมจะพบว่า มีปัญหาขาดงบประมาณสนับสนุนอย่างต่อเนื่อง เนื่องจากการดำเนินงานในการจัดสวัสดิการชุมชนขององค์กรภาคเอกชน โดยส่วนใหญ่จะดำเนินงานเป็นรายโครงการ จึงควรมีการประชาสัมพันธ์ให้บุคคลองค์กรต่าง ๆ ได้รับรู้การจัดกิจกรรมต่าง ๆ เพื่อเป็นการประชาสัมพันธ์เชิญชวนให้มีการบริจาค และขอรับการสนับสนุนงบประมาณจากแหล่งอื่น ๆ 
2. ควรมีการสร้างเครือข่ายในการดำเนินงานกับองค์กรปกครองส่วนท้องถิ่น ผลักดันให้มีการบรรจุโครงการหรือกิจกรรมการจัดสวัสดิการชุมชนไว้ในแผนพัฒนาขององค์กรปกครองส่วนท้องถิ่น 
3. ควรสนับสนุนการบริการสวัสดิการชุมชนแบบบูรณาการ โดยกระทรวงการพัฒนาสังคมและความมั่นคงของมนุษย์ และหน่วยงานภาครัฐอื่น ๆ ที่เกี่ยวข้องควรดำเนินการสนับสนุนเพื่อพัฒนาองค์กรภาคธุรกิจและองค์กรภาคเอกชนที่ดำเนินการด้านสวัสดิการชุมชนตรงต่อความต้องการของชุมชน ตามนโยบายของกระทรวงฯ เพื่อให้สัมฤทธิ์ผลตามเป้าประสงค์ที่ต้องการอยู่ดีมีสุขตามยุทธศาสตร์ชาติในหลายรูปแบบทั้ง ระเบียบข้อบังคับ เงินงบประมาณ วิชาการ และการพัฒนาบุคลากร ทั้งนี้ลักษณะความสนับสนุนเหล่านี้ก็จะนำไปสู่การให้บริการสวัสดิการชุมชนแบบบูรณาการ (Integrated community welfare) ขึ้น
4. กระทรวงการพัฒนาสังคมและความมั่นคงของมนุษย์ ควรเป็นหน่วยงานกลางในการประสานด้านข้อมูล กับหน่วยงานที่เกี่ยวข้อง เพื่อสนับสนุนให้องค์กรภาคธุรกิจและองค์กรภาคเอกชน มีความเข้มแข็งเพื่อเป็นเครือข่ายในการพัฒนาสังคม โดยไม่ต้องใช้งบประมาณของรัฐ ทั้งนี้ ควรส่งเสริมการมีส่วนร่วมของภาคส่วนต่าง ๆ ในชุมชน ตลอดจนสนับสนุนการพัฒนาศักยภาพของบุคลากรในองค์กรนั้น ๆ เพื่อพัฒนาการสังคมอย่างยั่งยืนต่อไป


